**ADATKEZELÉSI TÁJÉKOZTATÓ**

**Budapest Főváros XVIII. kerület Pestszentlőrinc - Pestszentimre Önkormányzata által háziorvosi praxisjog vásárlásának, valamint a megvásárolt háziorvosi praxis működési költségeinek támogatása céljából végzett adatkezelésről**

A **Budapest Főváros XVIII. kerület Pestszentlőrinc - Pestszentimre Önkormányzata mint adatkezelő** a háziorvosi praxisjog vásárlásának, valamint a megvásárolt háziorvosi praxis működési költségeinek támogatása céljából végzett adatkezelésről – az Európai Parlament és a Tanács (EU) 2016/679 számú rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (a továbbiakban: Általános Adatvédelmi Rendelet vagy GDPR) rendelkezéseire figyelemmel – az alábbi előzetes tájékoztatást adja.

**Az adatkezelő és elérhetősége**

Az adatkezelő neve: Budapest Főváros XVIII. kerület Pestszentlőrinc - Pestszentimre Önkormányzata

Székhelye: 1184 Budapest Üllői út 400.

Az adatvédelmi tisztviselő elérhetősége: bp18@dataprotection.eu

**Az adatkezelés célja és jogalapja**

Budapest Főváros XVIII. kerület Pestszentlőrinc - Pestszentimre Önkormányzata adatkezelő a praxisjoggal nem rendelkező háziorvosok részére a praxisjog megvásárlásához, vagy a megvásárolt háziorvosi praxis működési költségeihez (eszközellátottságának, illetve működési feltételeinek javítása céljából) vissza nem térítendő támogatást nyújt a háziorvosi életpályán való elinduláshoz/újrainduláshoz. A támogatás célja a praxisjogukat értékesíteni kívánó háziorvosok pótlása annak érdekében, hogy Budapest XVIII. kerületében a betöltetlen szolgálatok száma csökkenjen, illetve ne növekedjen ezzel Budapest XVIII. kerületében a lakosság számára folyamatos háziorvosi ellátás biztosítása, a háziorvosi ellátás magasabb színvonalon történő működtetése. **Az adatkezelés célja** a vonatkozó pályázati eljárás lebonyolítása, a támogatási szerződés megkötése és adminisztrációja, valamint a támogatás nyújtásával kapcsolatos közzétételi kötelezettség teljesítése.

Az adatkezelés a pályázati szakaszban önkéntes, de annak hiányában a támogatásra való jogosultságot az adatkezelő nem képes megállapítani.

Az **adatkezelés** **jogalapja** a pályázati szakaszban a GDPR 6. cikk (1) bekezdésének a) pontja, vagyis az érintett hozzájárulása; a támogatási szerződés fennállása alatt, illetve az azzal kapcsolatos esetleges jogi igények elévüléséig pedig a GDPR 6. cikk (1) bekezdésének b) pontja, vagyis az, hogy az adatkezelés olyan szerződés teljesítéséhez szükséges, amelyben az érintett az egyik fél. A jogalap a támogatás adataira vonatkozó közzétételi kötelezettség tekintetében az adatkezelő GDPR 6. cikk (1) bekezdésének c) pontja szerinti jogi kötelezettsége, amelyet az információs önrendelkezési jogról és információszabadságról szóló 2011. évi CXIII. törvény (Infotv.) I. mellékletének III.3. pontja, valamint Budapest Főváros XVIII. Pestszentlőrinc-Pestszentimre Önkormányzata Képviselő-testülete 26/2020 (VII.6.) önkormányzati rendeletének 14. §-a rögzít.

**Kezelt személyes adatok**

A kezelt személyes adatok a következők:

A Pályázó neve, lakcíme, levelezési címe, születési helye/ideje, anyja neve, személyi igazolvány száma (vagy más okmányazonosítója), telefonszáma, e-mail címe, iskolai végzettsége (az iskolai végzettséget igazoló okmánymásolat), adóazonosító jele, pecsétszáma, szakmai önéletrajza, MOK tagsággal kapcsolatos igazolás, NAV igazolás a pályázó tartozásaival kapcsolatban, aláírási címpéldány vagy aláírásminta hitelesített másolata; a közzétételi kötelezettség kapcsán a kedvezményezettjeinek nevére, a támogatás céljára, összegére, továbbá a támogatási program megvalósítási helyére vonatkozó adatok.

**Az adatkezelés időtartama**

A pályázati szakaszban végzett adatkezelés időtartama – érvénytelen vagy eredménytelen pályázat esetén – a pályázat elbírálását követő 30 nap; ebben az időpontban az adatok törlésre kerülnek. Érvényes pályázat esetén az adatkezelés időtartama az Önkormányzattal az önálló orvosi tevékenység végzésére kötött megállapodás fennállásának időtartamát követő 5 év (polgári jogi elévülés). Az adatkezelő a megállapodás megszűnését követő 5 év elteltével a szerződő által megadott valamennyi adatot törli. A közzététel tekintetében a vonatkozó, fent idézett jogszabályok határidőt nem állapítanak meg, a közzétett közérdekből nyilvános adatok nem kerülnek törlésre

**Adatkezeléssel kapcsolatos jogok**

Az érintett az Általános Adatvédelmi Rendelet alapján hozzáférést kérhet személyes adataihoz, kérheti azok helyesbítését, vagy az adatkezelés korlátozását, illetőleg automatizált adatkezelés esetén kérheti, hogy az általa rendelkezésre bocsátott adatokat az adatkezelő tagolt, széles körben használt, géppel olvasható formátumban számára átadja. Ennek során az érintett jogosult arra, hogy – ha ez technikailag megvalósítható – kérje a személyes adatok adatkezelők közötti közvetlen továbbítását. Ha az adatkezelés jogalapja az érintett hozzájárulása (pályázati szakaszban végzett adatkezelés) az érintett ezen felül kérheti az adatok törlését, illetve bármikor visszavonhatja az adatkezeléshez adott hozzájárulást; ez nem érinti a visszavont hozzájárulás előtt végzett adatkezelés jogszerűségét.

A jogosultságok részletes tartalmáról a [www.bp18.hu/](http://www.bp18.hu/) honlapon tájékozódhat.

Az információs önrendelkezési jogról és az információszabadságról szóló 2011. évi CXII. törvény 25. §-a alapján az érintett halálát követő öt éven belül az érintett közeli hozzátartozóját, vagy az életében meghatalmazott személyt a törvényben meghatározott jogok illetik meg.

**Harmadik felek, az adatokhoz való hozzáférés, az adatok címzettjei**

A Pályázó pályázati anyaga továbbításra kerülhet a pályázati eljárásban érintett szerv, a Képviselő-testület részére a bírálati eljárás céljából.

A támogatás elnyerése esetén a Pályázó neve és a támogatás céljára, összegére, továbbá a támogatási program megvalósítási helyére vonatkozó adatok a fenti hivatkozott jogi kötelezettség teljesítése érdekében az Önkormányzat honlapján közzétételre kerülnek.

Az adatkezelés során egyebekben harmadik félnek történő adattovábbítás nem történik, adatfeldolgozót az adatkezelő nem vesz igénybe.

**Adatok továbbítása harmadik országba - automatizált döntéshozatal és profilalkotás**

Az adatkezelés során nem kerül sor kerül személyes adatoknak harmadik országba történő továbbítására. Automatizált döntéshozatal, illetőleg profilalkotás az adatkezelés során nem történik.

**Jogorvoslati lehetőségek**

Ön kérdéseivel adatvédelmi tisztviselőnkhöz fordulhat az info@dataprotection.eu email címen. Amennyiben a személyes adatok kezelésével kapcsolatban észrevétele van, vagy úgy érzi, hogy jogsérelem bekövetkezésének veszélye áll fenn, Ön bejelentést tehet a Nemzeti Adatvédelmi és Információszabadság Hatóságnál. A NAIH elérhetősége: 1374 Budapest, Pf.: 603. 1055 Budapest, Falk Miksa u. 9-11., ugyfelszolgalat@naih.hu, +36-1-3911400, [www.naih.hu](http://www.naih.hu/). Jogainak vélt megsértése esetén az illetékes törvényszékhez, a fővárosban a Fővárosi Törvényszékhez is fordulhat. A pert az érintett – választása szerint – a lakóhelye vagy tartózkodási helye szerint illetékes törvényszék előtt is megindíthatja.